ബ്രിട്ടീഷ് എംപിയുടെ കൊലപാതകം: തീവ്രവാദ ആക്രമണമെന്നു പോലീസ് ലണ്ടന്: ബ്രിട്ടീഷ് പാര്ലമെന്റംഗം സര് ഡേവിഡ് അമേസ് കുത്തേറ്റുമരിച്ച സംഭവത്തിന് ഇസ്ലാമിക തീവ്രവാദവുമായി ബന്ധമുണ്ടെന്നു പോലീസ് ഇന്നലെ അറിയിച്ചു. 25 വയസുള്ള ബ്രിട്ടീഷ് പൗരനെ സംഭവസ്ഥലത്തുനിന്ന് അറസ്റ്റ് ചെയ്തിരുന്നു. ഇയാള് സൊമാലിയന് വംശജനാണെന്നു കരുതുന്നതായി ബിബിസി റിപ്പോര്ട്ട് ചെയ്തു. തീവ്രവാദവിരുദ്ധ സേനയാണ് കേസ് അന്വേഷിക്കുന്നത്. കത്തോലിക്കാ വിശ്വാസിയും ഗര്ഭച്ഛിദ്രവിരുദ്ധനുമായ ഡേവിഡ് അമേസ് വെള്ളിയാഴ്ച സ്വന്തം മണ്ഡലമായ സൗത്തെന്ഡ് വെസ്റ്റില്വച്ചാണു കൊല്ലപ്പെട്ടത്. മെത്തഡിസ്റ്റ് പള്ളിയില് മണ്ഡലംനിവാസികളുടെ യോഗത്തില് പങ്കെടുക്കവേയായിരുന്നു സംഭവം. അറസ്റ്റിലായ ആള് അല്ലാതെ മറ്റാരെയും സംഭവത്തില് സംശയിക്കുന്നില്ലെന്നു പോലീസ് പറഞ്ഞു. ഇയാള്ക്ക് തീവ്രവാദ പ്രസ്ഥാനവുമായി ബന്ധമുണ്ടെന്നു സംശയിക്കുന്നു. തീവ്രവാദവുമായി ബന്ധപ്പെട്ട് നിരീക്ഷണത്തിലിരുന്നയാളല്ല. ലണ്ടനിലെ രണ്ടു സ്ഥലങ്ങളില് റെയ്ഡ് നടത്തിയെന്നും പോലീസ് അറിയിച്ചു. ഇതിനിടെ, എല്ലാ പാര്ലമെന്റ് അംഗങ്ങള്ക്കും സുരക്ഷ ശക്തമാക്കാന് ആഭ്യന്തരമന്ത്രി പ്രീതി പട്ടേല് പോലീസിനു നിര്ദേശം നല്കി. പ്രധാനമന്ത്രി ബോറിസ് ജോണ്സന് അടക്കമുള്ളവര് ഡേവിഡ് അമേസിന് അന്ത്യാഞ്ജലി അര്പ്പിച്ചു.